**R O M Â N I A**

**JUDEŢUL MUREŞ**

**CONSILIUL LOCAL AL MUNICIPIULUI TÂRGU MUREŞ**

**Nr. /26.09.2022**

 **Proiect**

(nu produce efecte juridice)\*

**REFERAT DE APROBARE**

**al Proiectului de Hotărâre privind aprobarea elaborării Proiectului tehnic de execuție pentru obiectivul de investiții de utilitate publică locală „Pod de legătură peste râul Mureș, zona Aleea Carpați”**

Infrastructura rutieră are o deosebită importanţă pentru creșterea economiei locale și atragerea de investitori privați în localitățile slab dezvoltate din România. Evoluția ascendentă a economiei locale aduce beneficii reale în creșterea bunăstării și nivelului de trai al cetățenilor, iar dezvoltarea economico-socială a Municipiul Târgu Mureș, va depinde în viitorul apropiat de calitatea infrastructurii rutiere.

Creșterea constantă a parcului auto din Municipiul Târgu Mureș, bazată pe extinderea haotică a spațiului construit din cartierele mărginașe, coroborată cu lipsa investițiilor majore planificate la nivelul infrastructurii rutiere, a determinat, în anii precedenți, o creştere a timpilor pierduți în trafic, ceea ce a dus la afectarea calității vieții cetățenilor, la o creștere a poluării aerului și la pierderi financiare pentru agenții economici.

Dezvoltarea durabilă a unei localități se bazează pe o infrastructură rutieră modernă și adaptată la nevoile cetățenilor, dar și a agenților economici, care vor fi direct afectați, cu repercusiuni asupra întregii comunități.

Având în vedere mișcările demografice din ultimii ani, se observă că târgumureșenii care au locul de muncă în oraș se muta în cartierele mărginașe și în zona periurbană a municipiului, devenind participanți activi la dezvoltarea traficului rutier, mai ales în perioadele de vârf orar.

Lipsa posibilității folosirii unor rute alternative pentru deplasarea între cartiere sau zone din Municipiul Târgu Mureș a dus la concentrarea traficului rutier local pe arterele principale existente, rezultând producerea a numeroase ambuteiaje și disfuncționalități în circulația rutieră.

În cazul de față, cartierul de locuințe Unirii este traversat de o singură arteră principală care face legătura între zona centrală a Municipiului Târgu Mureș și cartier, dar care preia și traficul generat de populația din comunele învecinate Sântana de Mureș și Ceuașu de Câmpie. În apropiere de podul existent de peste râul Mureș, artera principală preia și traficul generat de cetățenii din Sâncraiu de Mureș, rezultând cifre impresionante de trafic în perioadele de vârf, cu numeroase ambuteiaje cunoscute în intersecția Cocoșul de Aur.

O a doua posibilitate de acces spre zona centrală a Municipiului Târgu Mureș o reprezintă strada Barajului, care traversează râul Mureș peste barajul existent, cu tranzitarea localității Sâncraiu de Mureș, care este de asemenea o rută foarte aglomerată, având în vedere ca această rută atrage traficul de pe zona de câmpie a Județului Mureș, și care se află la o distanță de 2,7 km de podul existent peste râul Mureș.

Toate cele expuse mai sus, dar și alte deficiențe obiective bine cunoscute, creează premisele realizării unei noi rute alternative pentru traficul din zona cartierului Unirii prin strada Mureșului, traversând râul Mureș cu un pod rutier nou, cu descărcarea traficului în strada Zăgazului.

Realizarea obiectivului de investiții propus va soluționa deficiențele prezentate, impactul pozitiv fiind asigurarea unui trafic rutier decent pentru locuitorii Municipiului Târgu Mureș, dar și pentru locuitorii comunelor învecinate, fapt ce va contribui la îmbunătăţirea calităţii vieții, la scăderea poluării aerului și la reducerea timpilor pierduți în trafic.

Această nouă rută alternativă are rolul de a prelua traficul rutier generat de cetățenii care se deplasează prin zona centrală spre zona clinicilor și a Universității de Medicină și Farmacie, reducând semnificativ traficul rutier de pe artera principală. Noul pod peste râul Mureș poate deveni o rută alternativă si pentru localitățile periurbane, prin crearea unei străzi de legătură prin localitatea Sântana de Mureș, pornind din strada Morii.

De asemenea, prin realizarea obiectivului de investiții propus se va dezvolta semnificativ zona străzii Mureșului, dar și zona străzii Morii din Comuna Sântana de Mureș, cu reale beneficii aduse comunității, dar și bugetelor administrațiilor locale.

Odată creată noua legătură între strada Mureșului și strada Zăgazului se va reorganiza traficul pe străzile din zona Aleea Carpați și 7 Noiembrie, prin înființarea de sensuri unice, care vor crește fluența și siguranța traficului rutier, iar timpii de deplasare se vor îmbunătăți semnificativ.

Relația de tranzit între comuna Sântana de Mureș și Sângeorgiu de Mureș si relația de tranzit DN15-DN15E va beneficia de o rută nouă alternativă, cu reducerea timpilor de deplasare, ceea ce va deveni un sprijin real pentru agenții care desfășoară activități economice, dar și pentru cetățenii care se deplasează între localități.

Noua rută creată va fi pregătită pentru a prelua și traficul alternativ ecologic, prin crearea unor piste de biciclete la nivelul trotuarelor, cu protecția participanților la trafic și reducerea riscului producerii unor accidente.

Noul pod construit va deveni o cale nouă de traversare pentru pietoni, prin crearea unei legături între aleile pietonale de promenadă, amenajate pe ambele maluri ale râului Mureș.

Obiectivul general al proiectului îl reprezintă creşterea calităţii infrastructurii rutiere din Municipiul Târgu Mureș, urmărindu-se astfel sprijinirea unei dezvoltări economice şi sociale durabile şi echilibrate, de care să beneficieze toți cetățenii municipiului și ai localităților învecinate.

Pornind de la obiectivul general al proiectului: creşterea calităţii infrastructurii rutiere, obiectivele specifice ale proiectului vor afecta zona cartierului Unirii și în cartierele învecinate și pot fi definite astfel:

* îmbunătățirea calității aerului respirat prin reducerea poluării cauzate de aglomerațiile din trafic, eliminarea prafului generat de circulația mașinilor și scăderea noxelor eliberate în atmosferă
* îmbunătățirea timpilor de deplasare și reducerea timpului petrecut în trafic, cu implicații importante în economia locală
* îmbunătățirea considerabilă a viabilității stării tehnice a părții carosabile a drumurilor cu reducerea uzurii carosabilului prin scăderea numărului de autovehicule care folosesc arterele rutiere din zonă
* îmbunătățirea confortului și siguranței utilizatorilor drumurilor
* reducerea substanțială a consumului de carburanți și lubrifianți
* reducerea uzurii autovehiculelor datorate scăderii distanțelor de deplasare

În concluzie, propunem spre aprobarea Consiliului Local al Municipiului Târgu Mureș Proiectul de Hotărâre privind aprobarea elaborării Proiectului tehnic de execuție pentru obiectivul de investiții de utilitate publică locală „Pod de legătură peste râul Mureș, zona Aleea Carpați” având la bază studiul de fezabilitate, conform anexei care face parte integrantă din prezenta hotărâre, care vizează în principal creşterea calităţii infrastructurii rutiere care va duce la îmbunătăţirea nivelului de trai al cetățenilor şi la atingerea coeziunii economico-sociale existente în Uniunea Europeană.

 **Iniţiatori**

 **Consilierii locali**

 **viceprimar - György Alexandru**

 **ing. Șarlea Horea Arthur**

 **prof. univ. dr. Suciu Horațiu**

 **dr. Voicu Bogdan**

**\*Actele administrative sunt hotărârile de Consiliu local care intră în vigoare şi produc efecte juridice după îndeplinirea condiţiilor prevăzute de art. 129, art. 139 din O.U.G. nr. 57/2019 privind Codul Administrativ.**

**ROMÂNIA**

**JUDEŢUL MUREŞ**

**CONSILIUL LOCAL MUNICIPAL TÂRGU MUREŞ**

 **Proiect**

 (nu produce efecte juridice) \*

 **Iniţiatori**

 **Consilierii locali**

**viceprimar - György Alexandru**

**ing. Șarlea Horea Arthur**

**prof. univ. dr. Suciu Horațiu**

 **dr. Voicu Bogdan**

**H O T Ă R Â R E A nr. \_\_\_din \_\_\_\_\_\_\_\_ 2022**

**Privind aprobarea elaborării Proiectului tehnic de execuție pentru obiectivul de investiții de utilitate publică locală „Pod de legătură peste râul Mureș, zona Aleea Carpați”**

***Consiliul Local al Municipiului Târgu Mureș, întrunit în ședință ordinară***

**Având în vedere:**

1. Referatul de aprobare nr. \_\_\_\_ din \_\_\_\_\_\_\_\_\_\_\_\_ 2022 iniţiat de domnii consilieri locali ai Municipiului Târgu Mureş - György Alexandru, Suciu Horaţiu, Voicu Bogdan Costin, Şarlea Horea Arthur, privind aprobarea elaborării Proiectului tehnic de execuție pentru obiectivul de investiții de utilitate publică locală „Pod de legătură peste râul Mureș, zona Aleea Carpați”.
2. Hotărârea Consiliului Local al Municipiului Târgu Mureș nr. 65/2017;
3. Raportul Direcţiei Juridice, Contencios Administrativ și Administrație Publică Locală înregistrat sub nr. \_\_\_\_\_\_\_\_\_\_\_\_\_\_\_
4. Raportul Direcţiei Tehnice înregistrat sub nr. \_\_\_\_\_\_\_\_\_\_\_\_\_\_\_
5. Raportul Direcţiei Economice înregistrat sub nr. \_\_\_\_\_\_\_\_\_\_\_\_\_\_\_
6. Raportul Direcţiei Arhitect Șef înregistrat sub nr. \_\_\_\_\_\_\_\_\_\_\_\_\_\_\_
7. Raportul Serviciului Public Administrația Domeniului Public înregistrat sub nr. \_\_\_\_\_\_\_\_\_\_\_\_\_\_\_
8. Raportul Comisiilor de specialitate din cadrul Consiliului Local al Municipiului Târgu Mureş.

**Ținând cont de prevederile:**

* Art. 7 alin. 6, art. 10, art. 12 din Hotărârea Guvernului nr. 907/2016 privind etapele de elaborare și conținutul cadru al documentațiilor tehnico-economice aferente obiectivelor/proiectelor de investiții finanțate din fonduri publice, cu modificările ulterioare;
* Legea 10/1995 privind calitatea în construcţii, republicată, cu modificările ulterioare;
* Art. 44 alin. 1, art. 45 din Legea 273/2006 privind finanţele publice locale, cu modificările ulterioare;
* Legea nr. 24/2000 privind normele de tehnică legislativă pentru elaborarea actelor normative, republicată;
* Art. 129 alin. (2) lit. b, alin. 4, lit. d, si al art. 139, alin. 1), art. 196, alin. (1), lit. a, art. 243, alin. (1), lit. a privind Codul administrativ, cu modificările şi completările ulterioare;
* Legea 50/1991 privind autorizarea executării lucrărilor de construcţii, republicată, cu modificările și completările ulterioare;
* Ordinul nr. 839/2009 pentru aprobarea Normelor metodologice de aplicare a Legii nr. 50/1991 privind autorizarea executării lucrărilor de construcţii;
* Ordonanța nr. 43 din 28 august 1997 privind regimul drumurilor, republicată;
* Ordonanța de urgență a Guvernului nr. 195/2002 privind circulația pe drumurile publice.

**HOTĂRĂȘTE**

**Art. 1.** Se aprobă elaborarea Proiectului tehnic de execuție pentru obiectivul de investiții de utilitate publică locală „Pod de legătură peste râul Mureș, zona Aleea Carpați” având la bază studiul de fezabilitate, care face parte integrantă din prezenta hotărâre.

**Art. 2.** Obiectivul de investiții se va realiza din fonduri locale, nerambursabile sau din alte surse de finanțare.

**Art. 3.** Cu aducere la îndeplinire a prezentei hotărâri se încredinţează Executivul Municipiului Târgu Mureş prin Direcţia Tehnică, Serviciului Public Administrația Domeniului Public, Direcția Arhitect Șef, Direcția Economică.

**Art. 4.** Se împuternicește domnul viceprimar György Alexandru să coordoneze și să supervizeze implementarea prezentei hotărâri.

**Art. 5.** În conformitate cu prevederile art. 252, alin. 1, lit. c și ale art. 255 din O.U.G. nr. 57/2019 privind Codul Administrativ precum și ale art. 3, alin. 1 din Legea nr. 554/2004, privind contenciosul administrativ, prezenta Hotărâre se înaintează Prefectului Judeţului Mureş pentru exercitarea controlului de legalitate.

**Art. 6.** Prezenta hotărâre se comunică:

* Direcţiei Tehnice;
* Direcției Arhitect Șef;
* Direcției Economice;
* Serviciului Public Administrația Domeniului Public;
* Domnului consilier local al municipiului Târgu Mureş György Alexandru;
* Domnului consilier local al municipiului Târgu Mureş Suciu Horaţiu;
* Domnului consilier local al municipiului Târgu Mureş Voicu Bogdan Costin;
* Domnului consilier local al municipiului Târgu Mureş Şarlea Horea Arthur;

**Viză de legalitate,**

**Secretarul general al Municipiului Târgu Mureș**

**BÂTA ANCA VOICHIȚA**

**\*Actele administrative sunt hotărârile de Consiliu local care intră în vigoare şi produc efecte juridice după îndeplinirea condiţiilor prevăzute de art. 129, art. 139 din O.U.G. nr. 57/2019 privind Codul Administrativ.**